## Odluka o općim uvjetima za davanje odobrenja domaćoj osobi da drži devize na računu u inozemstvu

### NN 115/1993 (27.12.1993.), Odluka o općim uvjetima za davanje odobrenja domaćoj osobi da drži devize na računu u inozemstvu

# NARODNA BANKA HRVATSKE

Na temelju članka 57. Zakona o osnovama deviznog sustava, deviznog poslovanja
i prometu zlata ("Narodne novine", br. 91A/93) i članka 67. stavak
1. točka 23. Zakona o Narodnoj banci Hrvatske ("Narodne novine",
br. 74/92, 26/93 i 79/93) Savjet Narodne banke Hrvatske na sjednici održanoj
22. prosinca 1993. godine donio je

## ODLUKU

### o općim uvjetima za davanje odobrenja domaćoj osobi da drži devize na računu u inozemstvu

I.

Narodna banka Hrvatske može domaćoj pravnoj osobi odobriti držanje deviza
na računima kod banaka u inozemstvu uz uvjete utvrđene ovom Odlukom.

II.

Odobrenje iz ove Odluke može se dati za izvođenje investicijskih radova
u inozemstvu, do 20% od vrijednosti ugovorenog posla i to:

a) za avans primljen od stranog partnera, ako je to neophodno za izvođenje
investicijskih radova u inozemstvu, za inozemni kredit dobiven za financiranje
tog posla uz dostavu fotokopije ugovora o izvođenju investicijskih radova
ili fotokopije ugovora o kreditu;

b) za potrebe opskrbe i održavanja poslovne jedinice u inozemstvu -
gradilišta preko koje se izvode radovi i to za troškove:

osiguranja smještaja, prehrane i boravka radnika, plaća, poreza i osiguranja
i za druge tekuće troškove u visini prosječnih jednomjesečnih troškova
za te namjene, uz podnošenje predračuna.

III.

Domaće pravne osobe, kojima je Narodna banka Hrvatske odobrila naplatu
potraživanja iz inozemstva u lokalnoj netransferabilnoj valuti mogu tu
lokalnu valutu držati na računima kod banaka u inozemstvu.

IV.

Domaće pravne osobe mogu dobiti odobrenje za držanje deviza na računima
u inozemstvu radi davanja kaucije ili polaganja depozita za kvalitetno
i pravovremeno izvršenje određenih poslova, ako strani partner to uvjetuje
ili propis određene zemlje na to obvezuje uz podnošenje foto kopije jednog
od slijedećih dokaza: ugovora, zahtjeva stranog partnera, prijevoda propisa
strane zemlje i uvjeta iz raspisane licitacije.

V.

Odobrenje za držanje deviza u inozemstvu prema ovoj odluci može se dati
i radi: plaćanja troškova predstavništva i poslovnih jedinica u inozemstvu,
plaćanja troškova domaćih pravnih osoba koje pružaju usluge u medunarodnom
robnom i putničkom prometu, plaćanja troškova domaćih pravnih osoba koje
se bave poslovima osiguranja imovine i osoba. Odobrenje iz ove točke se
izdaje do visine prosječnih mjesečnih troškova prethodne godine utvrđenih
na temelju knjigovodstvenih podataka.

VI.

Ako je s određenom zemljom sklopljen platni sporazum o plaćanju u domicilnoj
valuti koja se ne može transferirati u inozemstvo, domaće pravne osobe
mogu tu naplaćenu valutu držati na računima kod banaka u tim zemljama po
odobrenju Narodne banke Hrvatske.

VII.

Odobrenje iz ove odluke izdaje se temeljem zahtjeva domaće pravne osobe,
najduže za jednu godinu uz mogućnost produženja, ako poslovanje u inozemstvo
to zahtijeva. Iznimno, za namjene iz točke IV. ove odluke odobrenje se
može dati i za duže razdoblje od jedne godine, a najduže dok traje obveza
iz ugovora. Zahtjev za držanje deviza u inozemstvu treba sadržavati osnov,
iznos i vrstu deviza za koju se traži odobrenje, naziv zemlje i inozemne
banke kod koje će se otvoriti račun Uz zahtjev se prilaže i mišljenje domaće
ovlaštene banke o bonitetu strane banke, te dokumentacija i podaci propisani
ovom odlukom.

VIII.

Odobrenja za držanje deviza u inozemstvu izdana do dana stupanja na
snagu ove odluke vrijede do isteka roka naznačenog u rješenju Narodne banke
Hrvatske.

IX.

Ova odluka stupa na snagu danom objave u "Narodnim novinama".

O.br. 201/93

Zagreb, 22. prosinca 1993.

Predsjednik Savjeta Narodne banke Hrvatske

guverner Narodne banke Hrvatske

**dr. Pero Jurković, v. r.**

Odluka, NN 115/1993-2219